བཤད་ཚུལ་དེ་དག་དང་འདྲ་མཚུངས་མང་པོ་ལ་བརྟེན་ནས་བོན་གྱི་གནའ་དེང་གི་མཁས་པ་མང་པོས་ཞང་བོད་ཀྱི་མི་ཡི་འགྲོ་བའི་ཐོག་མ་ཙམ་དུ་མ་ཟད།འགྲོ་བ་མིའི་རིགས་སྤྱི་ཡི་ཐོག་མ་དེ་ཡང་སྒོ་ང་ལས་མཆེད་ཚུལ་བརྗོད་ཀྱི་ཡོད་པ་དང་།ཡང་།མཁས་པ་ཉུང་ཤས་ཤིག་གིས་འོད་གསལ་ལྷ་ཡི་རིགས་ལས་ཞང་བོད་ཀྱི་མི་རྒྱུད་ཐོག་མ་མཆེད་ཡོད་ཚུལ་གྱི་དགོངས་ཚུལ་ཡང་བཏོན་ཡོད།གང་ལྟར་བཤད་ཚུལ་དེ་དག་གི་དོན་སྙིང་དེ་ལྟར་ན།ཞང་ཞུང་ནི་བོད་མིའུ་གདུང་དྲུག་གི་རུས་རྒྱུད་མིན་པ་ངེས་ཤེས་འདྲོངས་སླ་བ་ཞིག་རེད།